Maimane se besoek aan Israel veroordeelMmusi Maimane, leier van die DA. Die ANC het gesê Mmusi Maimane, leier van die DA, se besoek aan Israel bevestig die vermoede dat die amptelike opposisieparty die beleid van die Joodse staat ondersteun en hul verklaarde ondersteuning vir die selfbeskikking van die Palestyne ondermyn. “In ŉ tyd waarin die wêreld hom toenemend uitspreek teen Israel se onwettige nedersettings, insluitend die Veiligheidsraad van die Verenigde Nasies, is dit ŉ jammerte dat die DA die Israeliese regime onderskryf in plaas daarvan om dit te veroordeel vir die skending van internasionale reg,” het Zizi Kodwa, woordvoerder van die ANC, gesê. “Die bewerings dat die DA gefinansier en beheer word deur Israeliese simpatiseerders van apartheid blyk waar te wees.” Kodwa het die DA daarvan beskuldig dat hy oneerlik was toe hy gesê het hy deel die ANC se houding rakende Palestina, en bygevoeg dat dit lyk of die DA verdoem is om aan die “verkeerde kant van die geskiedenis” te bly. “Die ANC ondersteun nie net ŉ billike oplossing nie, maar ons het ook al vir ŉ aantal jare georganiseerde internasionale veldtogte saam met die mense van Palestina ondersteun, bygewoon en georganiseer. Ons wys Israel op sy rassisme teen Afrika-vlugtelinge, veroordeel Israel se apartheidsbeleid en sy oortredings van die internasionale reg, insluitend die bou van onwettige nedersettings en die onmenslike Gasa-beleg.” Maimane se persoonlike besoek aan Israel dié week kom nadat pres. Jacob Zuma tydens die ANC se 105de verjaardagviering die regerende party se ondersteuning herbevestig het vir die Palestyne se eis vir selfbeskikking. Hy het Suid-Afrikaners aangeraai om nié na Israel te reis nie tensy hul doel is om ŉ vreedsame ooreenkoms vir die Midde-Ooste-konflik te bevorder. Phumzile van Damme, woordvoerder van die DA, het gesê Maimane het ŉ vergadering met Benjamin Netanyahu, Israel se eerste minister, en Bougie Herzog, leier van die opposisie, gehad en dat hy ook een met Mahmoud Abbas, president van die Palestyne, sou hê, maar dat Abbas dit gekanselleer het weens ander verpligtinge. Van Damme het gesê die doel van Maimane se besoek was om eerstehands meer van die konflik te wete te kom en uit te vind hoe Suid-Afrika ŉ konstruktiewe rol kan speel om vrede tussen die partye te bewerkstellig. Volgens Van Damme is Maimane ŉ baie gelowige mens en het die reis ook ŉ geestelike betekenis vir hom gehad. Maimane se besoek kom nadat Solly Msimanga, burgemeester van die Tshwane-metro, besoek aan Taiwan afgelê het en ook erg onder skoot van die ANC gekom het.